**ОТЧЕТ**

 за дейността на Комисията за наблюдение на дейността на Държавната комисия за енергийно и водно регулиране за периода ноември 2014 г. – октомври 2015 г.

Парламентарната комисия за наблюдение на дейността на ДКЕВР (КНДДКЕВР) бе създадена в отговор на съществуващи в обществото съмнения в обективността на Комисията за енергийно и водно регулиране в редица от нейните актове и значителните очаквания за едно независимо от изпълнителната власт експертно наблюдение на дейността й. Тези очаквания се потвърждават от единодушното решение на народните представители за избора на членовете на енергийния регулатор и неговия председател директно от Народното събрание.

Още със създаването си и първите действия на ръководството на КНДДКЕВР се доказа, че стриктно се спазват общоприетите европейски принципи за съблюдаване оперативната независимост на контролния орган, въпреки редицата опити и предложения на неправителствени организации, участващи в заседанията за вмешателство в нейната дейност. Така де факто се постигна повече яснота по основни актове на регулатора, която достигна и до по-широк кръг експерти и неправителствени организации.

Основните принципи и насоки в дейността на КНДДКЕВР бяха:

* Изслушване на новоизбраната КЕВР относно плановете й за промени в организационната структура и очакваните ефекти за ефективността на работа.
* Разисквания по важни за енергетиката и ВиК сектора нови нормативни документи и правила с участие на отговорни представители на новоизбраната КЕВР.
* Изслушване на новоизбраната КЕВР относно плановете й за действия по натрупани с времето затруднения в комуникациите й с жалбоподателите.
* Изслушване на новоизбраната КЕВР относно възможните промени в нормативната база за намаляване на административната тежест и опростяване на процедурите при присъединяване на нови абонати към ютилити-дружествата.

По-долу представяме подробен отчет за дейността на КНДКЕВР в следните раздели:

1. Преглед на дейността стр.3
2. Изводи стр.8
3. Препоръки стр.9
4. Приложения стр.10
5. Преглед на дейността

Парламентарната комисия за наблюдение на дейността на ДКЕВР, както бе спомената по-горе е създадена като нова постоянна комисия към 43-то Народно събрание в отговор на високата обществена чувствителност основно по отношение на механизмите за ценообразуване и контролът върху работата на естествените монополи в секторите “Енергетика” и ВиК услуги.

Организирането на работата на КНДДКЕВР съвпадна по време и с предприетите редица нови законодателни мерки в областта на енергетиката за подобряване на регулаторния механизъм у нас, а именно законови промени за промяна статута на регулатора и прекъсване на пряката му зависимост от изпълнителната власт. Всичко това повиши в значителна степен ролята на КНДДКЕВР, която бе концентрирана, за разлика от Комисията по енергетика, основно за наблюдение на новата регулаторна среда в енергетиката и ВиК сектора в интерес на обществото и за по-ефективен контрол върху монополите.

За своята работа през първата година, Комисията за наблюдение на дейността на ДКЕВР прие годишен план с основни теми за обсъждане с ДКЕВР(КЕВР), като работата на парламентарната комисията не се ограничи само до тези теми, а бяха отчетени и редица други актуални въпроси, вълнуващи обществото и отрасъла, както и въпроси от организационен характер при изграждане на новата КЕВР.

Освен рутинните за Народното събрание дейности в областта на законодателната рамка, които в област енергетика тази година бяха много интензивни, КНДДКЕВР инициира дебати по прилаганите регулаторни механизми при ценообразуване, както и за разглеждане на предприеманите действия от страна на КЕВР за налагане на законово определените правила за работа на естествените монополи в интерес на обществото.

За периода от ноември 2014г. до октомври 2015г. бяха проведени 15 заседания, обобщени в приложение 1, като бяха разгледани теми относно предложени проектозакони в областта на енергетиката, прилагания ценови модел при определяне на цената на електрическата енергия и природния газ, присъединяване на битови и корпоративни обекти към електропреносните мрежи и други.

Парламентарната комисия за наблюдение на дейността на ДКЕВР е открила общо над 28 преписки във връзка с постъпили в Народното събрание жалби и запитвания от страна на граждани, фирми и неправителствени организации. Основната част от тях касаят проблеми с присъединяване на обекти към електроразпределителната мрежа, неточности при отразяване на потреблението на вода и електрическа и топлинна енергия, възлагане на искове по вземания от потребителя на колекторски фирми, промяна на предназначението на търговски обект, придобиване на собственост върху трафопостове, прекъсване на електрическото захранване, промяна на обстоятелствата при изкупуване на електрическа енергия от ВЕИ. В съответствие с обекта на жалбите е поискано становище и информация от КЕВР, като по 10 от тях все още се очакват отговори.

За подготовка на заседанията на парламентарната комисия са поискани 15 предварителни писмени информации от регулатора, касаещи по-подробна специализирана информация за работата на комисията и с цел изясняване на фактологията около обсъжданите на заседанията на КНДДКЕВР теми. Сред тях са:

* Ценовия модел на определяне на цената на електропризводитетелите;
* Законодателни и нормативни предложения на КЕВР;
* Визия за ролята на КЕВР на либерализирания пазар на електроенергия;
* Становища от КЕВР за възможните промени в нормативни актове за опростяване на административните процедури и облекчаване на усилията на присъединяващи се към мрежите на ютилити-компаниите битови и корпоративни потребители;

Основните теми за обсъждане бяха естествено насочени към модела на ценообразуване за новия регулаторен период. На тази тема бяха посветени обсъждания на три заседания на КНДДКЕВР. Публичното изясняване на основните направления за ограничаване разходите в електроенергетиката, както и изясняване на ограниченията за налагане на регулаторни санкции по възникнали вече търговски взаимоотношения, позволяват да се търсят най-ефективните начини за намаляване на ценовата тежест за обществото, преминаваща през така наречената такса "задължения към обществото".

Другият важен въпрос за развитието на електроенергийният пазар е предстоящата либерализация, което от една страна изисква значителни нормативни промени в Закона за енергетика, включително в обхвата на отговорности на КЕВР, а от друга налага синхронизиране на действията на всички участници на пазара. На тези теми парламентарната комисия посвети две заседания, като се планира разискванията да продължат.

Въпросите за повишаване ефективността на последващите действия на КЕВР след подадени жалби и констатирани обективни нарушения от страна на естествените монополи, бяха сред акцентите в работата на КНДДКЕВР. Следва да се отбележи становището на парламентарната комисия, което тя защитава в дейността си, а именно че установяването на нарушения не е достатъчно за промяна в работата на естествените монополи с клиентите, а е необходима последователна политика за контролиране изпълнението на предписанията от страна на КЕВР и налагане на административни наказания, в случай че не изпълнят предписаните коригиращи действия.

В КНДДКЕВР приоритетно бяха разисквани теми от практическа важност за широк кръг потребители като: забавяне на присъединяване на потребители на електро и ВиК услуги, нарушения при отчитане и фактуриране на употребена електрическа и топлинна енергия, нарушени права на индивидуални клиенти в процеса на прилагане на общи условия и други. Поради техническата специфика на част от въпросите и за по-широкото им обхващане, експертите на парламентарната комисия организираха няколко работни срещи с представители на неправителствения сектор за маркиране на нови проблеми и обсъждане на възможните им решения. Така например по покана на председателя на КНДДКЕВР бяха проведени две срещи с неправителствени организации и експерти на парламентарната комисия, на които бяха обсъдени следните въпроси:

* необходимост от нов модел за ценообразуване на електрическата енергия, нормативни пропуски в прехода към либерализация на пазара на електрическа енергия, както и проблеми във ВиК сектора, обсъдени на 27.04.2015;
* Необходими промени в „Общи условия за продажба на топлинна енергия за битови нужди на “Топлофикация София ” ЕАД на клиенти в град София“ и възможността за преминаване към индивидуални договори на потребителите с „Топлофикация София“ ЕАД, обсъдени на 29.05.2015;

Следва да се посочи, че темите, които са били във фокуса на КНДДКЕВР, по които тя е канила за обсъждания КЕВР, са били обект на оценка и обсъждане и от други институции, например:

* В одобрената с Постановление № 298 на МС от 5 май 2015, актуализация на Националната програма за реформи на Република България се посочват планираните дейности по специфична за страната препоръка 6, включително премахване на пречките за навлизане на пазара, намаляване на дела на регулирания сегмент, създаване на прозрачен пазар на едро на електроенергия и природен газ, както и засилване на независимостта и административния капацитет на енергийния регулатор;
* В доклад за проблемите при упражняването на правата на потребителите на обществени услуги, констатирани през 2013 г. и 2014 г. от Омбудсмана на Република България се посочва високия брой на жалби по отношение на ползване на сградни инсталации и разпределяне на разходите в рамките на етажната собственост по отношение на топлоснабдяване и ВиК услуги, забавено техническо присъединяване към мрежите на ютилити-компаниите, влошено качество на услугите или правото на информация за потребителите.
* В Одитен доклад № 00000000213 на Сметната палата и оценката за изпълнение на препоръките от януари 2015г. са направени препоръки за промени в прилаганите методи за регулиране на цените, подобряване на процеса на документиране при извършване на проверки от работни групи на КЕВР, подобряване качеството на юридическата обосновка на съответните решения на КЕВР и др.

Вижда се, че към края на 2015 година е реализирана една от основните планирани промени, а именно засилване на независимостта на регулатора. По отношение на останалите въпроси от обществен интерес може да се отбележи, че благодарение на новата открита и по-ефективна политика на КЕВР е налице сериозен напредък, но не са постигнати всички очаквани положителни резултати.

Наличието на все още значителен брой жалби, отразен и в позициите на доклади на независими институции, както посочените по-горе, налагат извода, че е необходимо да продължи поддържане на постоянна комуникация от страна на парламентарната комисия с КЕВР по отношение на нейната дейност по обработка на жалбите и санкциониране на монополите при доказани техни нарушения.

Този сегмент от дейността на КЕВР ще придобие още по-голяма тежест с очакваното стартиране на либерализацията на енергийния пазар и ръста на обема на регламентирани услуги от страна на мрежовите оператори в процес на преминаване на потребителите към свободния пазар.

В отчетните доклади на КЕВР до КНДДКЕВР могат да се проследят проблемните въпроси за дейността на институцията, които не се свеждат само до липсата на бюджет, а включват:

* наличие на голям брой дела, част от които са породени от погрешни практики и актове на самата институция;
* ограничен последващ контрол след установяване на нарушения при регулираните субекти, което води до продължаване на лоши практики, което от своя страна води до ограничаване на възможностите на КЕВР за въвеждане на пазарни принципи;

В приложение към настоящото обобщение са представени темите на заседанията на парламентарната комисия за наблюдение на дейността на ДКЕВР и обсъжданията в работните групи, както и основни теми от жалбите на граждани и неправителствено организации.

1. Изводи:

Целесъобразността от продължаване работата на Комисията за наблюдение на дейността на ДКЕВР в новите условия и при новия формат на КЕВР е в отговор на повишената отговорност на Народното събрание към обществото за дейността на КЕВР. Като орган избран от Народното събрание, както и от това, че предвидения в Закона за енергетиката отчет на КЕВР за годишен период не е достатъчен за изграждане на задълбочена оценка за изпълнение на задачите на КЕВР, ролята на КНДДКЕВР става съществено важна, включително и за предприемане на навременни законодателни инициативи за подобряване на регулаторната рамка при прехода към либерализиран енергиен пазар.

В допълнение и поради липсата на други форми за участие на неправителствения сектор, заседанията на парламентарната комисия са важен елемент за постигане на откритост и достъпност на важни за обществото информации.

Липсата на ясни дефиниции в Закона за енергетиката за взаимоотношенията на законто събрание с КЕВР е основание да се постави и въпроса за осигуряване на независимостта на КЕВР, но дейността на КНДДКЕВР досега е била и ще остане в полето на обсъждания на проблемни области при спазване на принципа да не се оказва въздействие и натиск върху решенията на КЕВР.

Редица от поставените на обсъждане проблеми все още не намират своето решение и са обект на критични оценки и от други институции, така че парламентарната комисия планира през предстоящата сесия обсъждане на възможни решения в обществен интерес на тези открити въпроси.

1. Препоръки:
* Да се предложи промяна на името на парламентарната комисия;
* Да се приеме основни теми за разглеждане в следващия период;
* Да се съдейства за оценка и подкрепа за получаване на адекватен бюджет на КЕВР с оглед на задачите на институцията;
* Да се продължи комуникацията с КЕВР по отношение на регулаторните аспекти и въпросите за облекчаване на административните процедури по присъединяване на потребители, изкупуване на електрически уредби;
* Да се осигури навременна законодателна помощ при възникване на необходимост от промени във връзка с въвеждане на трети либерализационен пакет в регулаторната рамка на страната;
1. ПРИЛОЖЕНИЯ:
2. Теми, разгледани на проведените досега заседания на Комисията за наблюдение на дейността на ДКЕВР и жалбите от изминалия период;
3. Предложение за водещи теми през следващия период;

ПРИЛОЖЕНИЕ 1

Заседания и теми на Комисията за наблюдение на дейността на ДКЕВР

|  |  |
| --- | --- |
| Дата  | Tеми |
| 11/12/2014 | 1. Представяне, обсъждане и приемане на Вътрешни правила на Комисията за наблюдение на дейността на ДКЕВР.2. Представяне на ръководството на Държавната комисия за енергийно и водно регулиране. |
| 13.01.2015 | 1. Приемане на годишен план за работата на Комисията за наблюдение на дейността на ДКЕВР.2. Разглеждане и обсъждане на Законопроект за изменение и допълнение на Закона за енергетиката, № 402-01-3, внесен от Министерски съвет на 07.11.2014 г. 3. Разглеждане и обсъждане на : - Проект за решение за налагане на мораториум за увеличаване на цените на електро- и топлоенергията, №454-02-9, внесен от ВОЛЕН НИКОЛOВ СИДЕРОВ и група народни представители на 27.10.2014г.- Проект за решение за налагане на регулация върху увеличаване на цените на електро- и топлоенергията, №454-02-27, внесен от ВОЛЕН НИКОЛOВ СИДЕРОВ и група народни представители на 04.11.2014г.4. Информация относно предприетите действия вследствие на проведените одити на енергийни дружества от сектор “Електроенергетика” през 2013-2014 година и установените нарушения при тях. |
| 03.02.2015 | 1.Изслушване и обсъждане на доклад на Държавната комисия за енергийно и водно регулиране за процедурата по отнемане на лицензиите на електроразпределителните предприятия.2.Изслушване и обсъждане на информация на Държавната комисия за енергийно и водно регулиране за предприетите действия относно нарушенията на електроразпределителните предприятия при отчитане и фактуриране на потребената енергия през месеците декември 2014 г. и януари 2015 г. 3.Изслушване и обсъждане на отчет за работата на Държавната комисия за енергийно и водно регулиране за периода 01.06. 2014 г. - 30.12.2014 г. |
| 19.02.2015 | 1.Представяне, обсъждане и приемане на Законопроект за енергийната ефективност, № 502-01-7, внесен от Министерски съвет на 28 януари 2015 г. - за първо гласуване.2.Представяне, обсъждане и приемане на Годишна програма за участие на Република България в процеса на вземане на решения на Европейския съюз (2015 г.), № 502-00-5, внесенa от Министерски съвет на 29 януари 2015 г. |
| 05/03/2015 | 1.Изслушване и обсъждане на отчет за работата на Държавната комисия за енергийно и водно регулиране за периода 01.06. 2014 г. - 30.12.2014 г.2.Изслушване и обсъждане на доклад на ДКЕВР за прилагане на регулаторни механизми в сектор „Природен газ“ за осигуряване на финансова стабилност на дружествата в сектора и ограничаване на кръстосаното субсидиране в сектор „Топлоенергетика“. Обобщен анализ на бизнес-плановете на дружествата. |
| 26/03/2015 | 1. Анализ на прилагания ценови модел на регулирания пазар на електрическа енергия и регулиране по отношение работата на свободния пазар и трансграничния пренос. |
| 23/04/2015 | 1.Представяне на новия състав на Комисията за енергийно и водно регулиране, на ръководителите на дирекции в КЕВР и новата организационна структура.2.Представяне на визията на КЕВР за ролята й в предстоящия процес на либерализация на енергийния пазар и принципите на взаимодействието с отделните фактори и участници в този процес.3.Информация за актуалното организационно и финансово състояние на КЕВР и други текущи въпроси. |
| 14/05/2015 | 1.Изслушване на КЕВР, ЕСО и ЕРП-тата по темата за спазване на действаща Наредба за присъединяване на производители и клиенти на електрическа енергия към мрежите, статистика на получените жалби и решенията им.2.Изслушване на КЕВР, ЕСО и ЕРП-тата относно възможностите за намаляване на сроковете и на административните бариери по присъединяване на производители и клиенти на електрическа енергия към мрежите. |
| 28/05/2015  | 1. Информация за изпълнение на пътната карта за либерализация на българския енергиен пазар.2. Представяне на проект на Правилник за дейността на Комисията за енергийно и водно регулиране и на нейната администрация в съответствие с новата й структура и функции. |
| 11/06/2015 | 1. Разглеждане и обсъждане на законопроект за ратифициране на Изменение към Споразумението за предоставяне на консултантски услуги за подкрепа при засилване функциите и изграждане на капацитет в Държавната комисия за енергийно и водно регулиране и постигане на оптимизация на разходите за постигане на съответствие с Директива 91/271/ЕИО за пречистването на градските отпадъчни води между Министерството на регионалното развитие на Република България и Международната банка за възстановяване и развитие от 4 април 2014 г., № 502-02-16, внесен от М С на 25.05.2015. |
| 18/06/2015 | 1.Ценови модел за регулиране цените на електрическа и топлинна енергия.2.Участие в работата на Агенцията за сътрудничество между регулаторите на енергия и природен газ, отправени препоръки към ДКЕВР, ЕСО и Трансгаз от страна на Агенцията, ЕК и други международни институции. |
| 23/06/2015 | 1.Разглеждане и обсъждане на законопроект за допълнение на Закона за енергетиката, № 554-01-120, внесен от Димитър Главчев и гр.н.п. на 23 юни 2015 г. – първо четене. |
| 09/07/2015 | 1. Разглеждане и обсъждане за първо гласуване на:- Законопроект за изменение и допълнение на Закона за енергетиката, № 554-01-124, внесен от ДЕЛЯН АЛЕКСАНДРОВ ДОБРЕВ, ВАЛЕНТИН АЛЕКСИЕВ НИКОЛОВ, АЛЕКСАНДЪР РУМЕНОВ НЕНКОВ на 07.07.2015 г. - Законопроект за допълнение на Закона за енергетиката, № 554-01-126, внесен от ДИМИТЪР ТАНЕВ ТАНЕВ, МАРТИН ДИМИТРОВ ДИМИТРОВ, НАЙДЕН МАРИНОВ ЗЕЛЕНОГОРСКИ на 08.07.2015 г. |
| 30/07/2015 | 1. Изслушване министъра на енергетиката и председателя на КЕВР относно модела за ценообразуването, предвид новите обстоятелства, настъпили със ЗИД на ЗЕ приет на24.07.2015. 2. Разглеждане и обсъждане на законопроект за предсрочно прекратяване на договори за производство на електрическа енергия, №: 554-01-125, внесен от ВАЛЕРИ СИМЕОНОВ, ХРИСТИАН МИТЕВ, ВАЛЕНТИН КАСАБОВ, ПЕТЪР ПЕТРОВ и ДИМИТЪР БАЙРАКТАРОВ на 08.07.2015 г. |
| 23-9-2015  | 1.Отчет за дейността на Комисията за енергийно и водно регулиране за периода 01.01.2015г. - 30.06.2015г. 2.Регулаторни механизми за разделение между регулирани дейности и търговски дейности на ВиК дружествата. |

|  |  |  |
| --- | --- | --- |
| ЖАЛБОПОДАТЕЛ | ПРИЧИНА  | ОТНОШЕНИЕ НА КЕВР  |
| „НАТ“ 2004 | Неприсъединяване на МВЕЦ Кадиево с инсталирана мощност 1386 | очакване на официален отговор от КЕВР |
| Йордан Славков | Софийска вода – надписана сметка  | очакване на официален отговор от КЕВР |
| Огнян Винаров | Необжалваемост на актовете на КЕВР Възстановяване на обществено консултативен съвет към регулатора | отговорено в рамките на компетентността на ПК |
| Максим Клейтман  | Неизпълнение на договора за присъединяване като битов потребител с ЕНЕРГО-ПРО  | установяване на неизпълнение на ангажименти на ЕРП. Изпратено искане за становище .  |
| Кристина Георгиева  | Неправомерно начислено колич.ел. енергия  | очакване на официален отговор от КЕВР |
| Димитър Димитров  | Срещу ЕНЕРГО-ПРО неизпълнение на договор за присъединяване на жилищни сгради  | очакване на официален отговор от КЕВР |
| „ЕКСТРИЙМ“ ООД  | ЕНЕРГО - ПРО мрежи – присъединяване  | очакване на официален отговор от КЕВР |
| „Инвестстрой 77“ ООД | ЕНЕРГО - ПРО – присъединяване  | очакване на официален отговор от КЕВР |
| „Агромикрон“ Ад | ЕНЕРГО - ПРО – ползване на трафопост и придобиване на собственост | проследяване на казуса и очакване на официален отговор  |
| „Билалов и Син“ АД  | Присъединяване  | искане на данни за случая от КЕВР |
| „ДОМСТРОЙ“  | Присъединяване  | завършена преписка и решаване на проблема  |
| Стоян Мустов  | ЕВН – смяна на електромери без уведомление | отговорено в рамките на компетентността на ПК |
| Димитър Минков | ЕНЕРГО - ПРО - прекъсване на ел захранване  | очакване на официален отговор от КЕВР |
| „Автокомфорт“ ООД  | ЕНЕРГО - ПРО предоставяне на достъп до свободния пазар на ел енергия  | очакване на официален отговор от КЕВР |
| Вълка Гайдарова  | ЧЕЗ България – смяна на електромера без предварително предупреждение | отговорено в рамките на компетентността на ПК |
| „Мико-Геотон„ ООД | ЕВН – присъединяване | включено в изслушване на ПК по въпроса |
| „Агромикрон“ АД  | ЕНЕРГО - ПРО – отказ за присъединяване на фотоволтаична централа по чл. 24 от ЗЕВИ  | проследяване на казуса и очакване на официален отговор |
| „Ландстар“ ЕООД  | ЕНЕРГО - ПРО – отношения с колекторски фирми  | насочено по компетентност към МЕ  |
| Мартин Налбантов  | ЕНЕРГО-ПРО – забавяне в промяна на удостоверенията за предназначение на търг. Обекти  | завършена преписка и решаване на проблема |
| Кирчо Кирчев  | ВИК „Йовковци“  | насочено по компетентност към КЗК и МРРБ  |
| Димитър Байрактаров  | Необясними количествени характеристики във фактури от ВИК и Топлофикация София  | постъпил отговор от МЕ  |
| „Си енд Джи Марица“ ООД | Присъединяване към газоснабдително дружество  | информиран за проведена среща по случая между КЕВР и Булгартрансгаз  |

ПРИЛОЖЕНИЕ 2

Предложение за водещи теми през следващия период:

* Направления за законодателни инициативи за осигуряване на развитието на либерализирания електроенергиен пазар, подобряване обслужването на клиентите на енергийни и ВиК услуги;
* Промяна на методиката за регулаторно ценообразуване при наличие на свободен пазар на активна електрическа енергия у нас и осигуряване на условия за устойчивост на функцията „Обществен доставчик“;
* Изпълнение на задълженията за изкупуване на енергийни обекти от електроразпределителните предприятия, след изтичане на предвидения в Закона за енергетиката срок;
* Регулаторни механизми за гарантиране на системна устойчивост и прогнозируемост с отчитане на значителни трансгранични потоци на електрическа енергия при възникване на обединени пазари (coupled markets);
* Резултати от одитите на лицензиантите, опериращи централи от сектора на ВЕИ;
* Оценка на съответствието на общите условия на топлофикационните дружества с повишените изисквания за качество и измеримост на услугите и възможността за преминаване към индивидуални договори с потребителите;
* Оценка на КЕВР за работата на либерализирания енергиен пазар след стартиране работата на Българската независима енергийна борса (БНЕБ)
* Резултати от осъществяване на контролните функции на КЕВР за подобряване на качеството на услугите във ВиК сектора;
* Обсъждане на ефекта от инвестиционните програми на газопреносни и газоразпределителни дружества за развитие на пазара на газ у нас;
* Резултати от прилагане на система за сертификация за произход на електрическа енергия, произведена по комбиниран начин, на периоди, по-малки от една година;
* Изпълнение на инвестиционните програми на електропреносни и електроразпределителните дружества и ефекта за повишаване качеството на услугите и подобряване на условията за присъединяване на нови клиенти;
* Основни акценти в международното сътрудничество на КЕВР и механизми за регионализация на енергийните пазари;